**Trec anotimpuri**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu am cerut nimic mai mult vieții,

Decât să-mi dea iubire, sănătate,

Anii frumoși din timpul tinereții,

M-au amăgit, ca le-oi avea pe toate.

Iubirea am găsit-o, chiar la vreme

Și sănătatea-n trup mi-era avere,

Dar batrânețea face trupu-a geme,

Ușor, ușor, pierd dramul de putere.

Și ce m-aș face Doamne, fără omul,

Ce mi l-ai dat ca soț prin legământ?

Aș tremura-n furtuni la fel ca pomul,

Ce-și scutură frunzișul pe pământ.

Am spus un "da!" în ceas de bucurie

Și amândoi, prin Harul Tău divin,

Primit-am mirul sfânt de cununie

Și promisiunea unui trai senin.

Dar vai, adeseori pe cărăruie,

Călcam pierduți mai mult spre înapoi,

Căci nu vedeam drumeagul care suie,

Un pas era-nainte-n urmă doi.

Dar anotimpuri trec și niciodată,

Nu se va-ntoarce vremea de atunci,

Pentru greșeli, ne iartă, Doamne Tată,

Căci am gândit că fi-vom veșnic prunci.

Mai dă-ne forța de-a urca cărarea,

Mână în mână, eu și dragul meu,

În ultim ceas, când cheamă depărtarea,

Să mergem amândoi la Dumnezeu.

Și norii grei, ce-am adunat când firea

Era pe tron, alungă-i Doamne Sfinte,

Căci pocăiți, dorim nespus sfințirea,

Mai mult decât pot spune în cuvinte.

Îți mulțumim! A Ta-ndurare iartă,

Păcatul tinereții săvârșit,

De-om mai greși, Te rog, acum ne ceartă,

Ca să pășim curați în infinit!

Anii s-au dus dar tâmplele cărunte,

În inimă și gând au pus un jar,

Să-naintăm spre plaiurile sfinte,

Purtând cu noi o cruce și-un calvar.

08/07/13, Sînpetru Mare, TM- Lucica Boltasu